Pärast Ants Milleri ajurünnakut oli paar minutit kogumisaega ning päev jätkus Sash Uusjärve ettekandega: Tolkien ja II maailmasõja järgne inglise fantaasiakirjandus (alapealkirjaga: lõdvalt toetudes Tom Shippey artiklile «Tolkien as a Post-War Writer»). Sash keskendus Tolkieniga samalaadesse gruppi kuuluvate kirjanike: Georg Orwelli, William Goldingi, C. S. Lewise, T. H. White kirjutatud teoste teemade uurimisele ning sellele, mil viisil nad fantaasia suurmeistri Tolkieniga haakuvad. Ta jõudis lõppkokkuvõttes järelduseni, et «kõik viis autorit kirjutavad ühisel teemal - kurjuse olemusest 20ndal sajandil. Seda teemat käsitlevad nad äärmiselt originaalselt, näidates üles sügavat vastumeelsust aktsepteerida juba olemasolevaid ükskõik kui autoriteetseid arvamusi» ning «kuigi nende 5 kirjaniku vahel on ka palju erinevusi, muudab neid ühendav peateema - kurjuse olemuse uurimine - need tühiseks. Selle subjekti sundis neile peale elukogemus, mis lisaks kõigele muule oli iseloomulikult Inglise elukogemus, mida ei jaganud ei Ameerika ega enamus teisi Euroopa riike. Neist kõigist said kirjanikud enam või vähem vaid selleks, et väljendada seda teemat ning nad kõik valisid selleks fantaasiažanri, kuna tundsid, et inimlikku kurjust polnud võimalik läbi realistliku prisma adekvaatselt ei kirjeldada ega sellele vastu astuda.» (fragment S. Uusjärve ettekandest)